Source: https://www.financnasprava.sk/_img/pfsedit/Dokumenty_PFS/Financna_sprava/Casopisy/nl/2018/2018.07.23_ext_nl_2018_15.htm
Timestamp: 2020-01-28 15:12:52+00:00

Document:
Externý newsletter finančnej správy 15/2018
Prepojené call centrá finančnej správy a NASES
Falšujú sa už aj Rubikove kocky
Pri colnej kontrole urobili colníci v prevádzke kontrolu skladových priestorov, pri ktorej objavili 3 474 falzifikátov obľúbeného mechanického hlavolamu - Rubikovej kocky v hodnote 52 110 eur. Týmto zistením vzniklo dôvodné podozrenie z porušovania práv duševného vlastníctva a uvedené falzifikáty boli pre účely ďalšieho konania zaistené.
Pašované cigarety v tajnom úkryte
Bratislavskí colníci kontrolovali dodávku s rumunským EČV, pričom vzniklo podozrenie, že je v nej vytvorený tajný úkryt. Ukázalo sa, že colníci mali pravdu.
Právnická osoba v daňovom priznaní k dani z príjmov právnickej osoby pri poskytnutí podielu zaplatenej dane uviedla nesprávne IČO prijímateľa podielu zaplatenej dane. Je možné uvedený údaj ešte opraviť prostredníctvom dodatočného daňového priznania, resp. vyzve správca dane právnickú osobu na opravu tohto údaja?
Uvedený údaj už nie je možné dodatočne opraviť. Ak právnická osoba v daňovom priznaní uviedla nesprávne údaje o prijímateľovi, nárok na poukázanie sumy zodpovedajúcej podielu zaplatenej dane zanikne. Správca dane o tejto skutočnosti poskytovateľa podielu zaplatenej dane upovedomí bez zbytočného odkladu.
Rozpočtová organizácia zriadená Slovenskou akadémiou vied sa v zmysle príslušného zákona od 1. júla 2018 stáva verejnou výskumnou inštitúciou. Má povinnosť z dôvodu tejto zmeny zostaviť účtovnú závierku a podať daňové priznanie k dani z príjmov právnickej osoby?
Všetky organizácie SAV (účtovné jednotky), ktoré budú od 1.7.2018 transformované
na verejné výskumné inštitúcie uzavrú účtovné knihy a zostavia:
- k 30.6.2018 mimoriadnu účtovnú závierku,
- k 31.12.2018 riadnu účtovnú závierku.
Takto zostavené účtovné závierky sa v zmysle zákona o účtovníctve uložia do registra účtovných závierok najneskôr do šiestich mesiacov od dátumu, ku ktorému sa účtovná závierka zostavuje, ak osobitný predpis neustanovuje inak (napr. zákon o dani z príjmov ustanovuje povinnosť uložiť účtovnú závierku do registra účtovných závierok v lehote na podanie daňového priznania) v elektronickej podobe prostredníctvom systému štátnej pokladnice.
Daňovník, ktorý nie je založený alebo zriadený na podnikanie, nemusí v súlade s § 41 ods. 1 zákona o dani z príjmov podať daňové priznanie, ak má iba príjmy, ktoré nie sú predmetom dane a príjmy, z ktorých sa daň vyberá zrážkou podľa § 43.
Rozpočtové organizácie a príspevkové organizácie nemusia podať daňové priznanie, ak majú okrem príjmov, z ktorých sa daň vyberá podľa § 43, len príjmy oslobodené od dane.
Ak daňovníkovi, ktorý je rozpočtovou organizáciou alebo príspevkovou organizáciou a od 1.7.2018 sa transformuje na verejnú výskumnú inštitúciu, vznikne do obdobia transformácie povinnosť podať daňové priznanie podľa zákona o dani z príjmov, podá toto daňové priznanie za zdaňovacie obdobie od 1.1.2018 do 30.6.2018.
Daňovník, ktorý je od 1.7.2018 verejnou výskumnou inštitúciou a vznikne mu povinnosť podať daňové priznanie podľa zákona o dani z príjmov, podá toto daňové priznanie za zdaňovacie obdobie od 1.7.2018 do 31.12.2018.
Ak daňovníkovi vznikne povinnosť podať daňové priznanie, toto priznanie podáva za predchádzajúce zdaňovacie obdobie v lehote do troch kalendárnych mesiacov po uplynutí zdaňovacieho obdobia.
Daňovník (slovenská spoločnosť ) predáva tovar aj do Nemecka a v tejto súvislosti požiadala nemecký finančný úrad o pridelenie daňového identifikačného čísla. Zahraničnému finančnému úradu potrebuje predložiť "Potvrdenie o trvalom pobyte príslušného zahraničného daňového úradu" v originály s nemeckým prekladom. Kde získa daňovník takéto potvrdenie, na koho sa má obrátiť ?
Potvrdenie o osobnej daňovej príslušnosti (rezidencii) daňovníka s neobmedzenou daňovou povinnosťou vydáva na základe písomnej žiadosti daňovníka (vzor tejto žiadosti nie je predpísaný) príslušný správca dane - daňový úrad, ktorý preskúma a preverí všetky skutočnosti relevantné pre určenie daňovej rezidencie. Po preverení týchto skutočností správca dane vydá predmetné potvrdenie na unifikovanom trojjazyčnom formulári (slovenčina, angličtina, nemčina). Vydanie predmetného potvrdenia je podľa Sadzobníka správnych poplatkov oslobodené od správneho poplatku.
V prípade, ak má daňový subjekt povinnosť komunikovať so správcom dane elektronicky, žiadosť podáva ako prílohu Všeobecného podania.
Daňovník, rezident SR zmenil svoju daňovú rezidenciu do druhého štátu. Nakoľko poberá príjmy zo závislej činnosti v zahraničí (v SR nedosahuje žiadne príjmy), chce požiadať správcu dane o potvrdenie zmeny daňovej rezidencie, aby nemusel každoročne podávať daňové priznanie k dani z príjmov na území SR. Kde získa daňovník takéto potvrdenie, na koho sa má obrátiť ?
Na účely posúdenia daňových povinností na území Slovenskej republiky (napr. podania daňového priznania) si daňovník posudzuje svoju daňovú rezidenciu osobne (bez rozhodovania správcu dane), pričom je povinný preukazovať skutočnosti súvisiace s určením statusu rezidencie správcovi dane len v prípade, ak ho správca dane na to vyzve v priebehu daňového konania.
Daňovník môže požiadať miestne príslušného správcu dane o potvrdenie skutočností, že daňovník je považovaný za daňovníka s neobmedzenou daňovou povinnosťou na území Slovenskej republiky (za daňového rezidenta Slovenskej republiky).
Podľa uvedeného daňovník môže požiadať miestne príslušného správcu dane iba o vydanie „Potvrdenia o daňovej rezidencii“, správca dane nevydáva potvrdenie vo veci zmeny daňovej rezidencie do druhého štátu.
Bolo mi vydané živnostenské oprávnenie na vykonávanie podnikateľskej činnosti fyzickej osoby. Registračnú povinnosť som si splnil cez jednotné kontaktné miesto na živnostenskom úrade. Som povinný podať žiadosť o registráciu aj na daňovom úrade na samostatnom tlačive?
Zamestnal som sa ako zamestnanec v pracovnom pomere a zrušil som živnostenské oprávnenie. Dokedy som povinný podať daňové priznanie z príjmov z podnikania?
Nakoľko fyzická osoba podáva daňové priznanie k dani z príjmov vždy za celý kalendárny rok, podáte daňové priznanie až po uplynutí roka 2018 v termíne do 31.3.2019, ak Vám vznikne povinnosť toto daňové priznanie podať.
Sme spoločnosť, ktorá vyrába výrobky, platiteľ DPH. Dňa 9.7.2018 sme zaplatili zálohu zahraničnej firme na budúcu dodávku stroja s montážou, ktorý bude inštalovaný v našej výrobnej hale v Bratislave. Sme povinní sa samozdaniť z titulu úhrady tejto zálohy zahraničnej osobe?
Áno. Platiteľovi DPH vzniká povinnosť platiť daň z uhradenej zálohy podľa § 19 ods. 4 v spojení s § 69 ods. 2 zákona o DPH. Platiteľ DPH uvedie príslušné údaje v riadku 09 a 10 daňového priznania k DPH za zdaňovacie obdobie júl 2018, resp. III. štvrťrok 2018.
Som živnostník a chcem sa dobrovoľne zaregistrovať za platiteľa DPH podľa § 4 zákona o DPH. Je potrebné k žiadosti o registráciu k DPH doložiť i nejaké iné doklady?
Nie. Okrem príloh, ktoré sú súčasťou daného tlačiva žiadosti, nie je potrebné k žiadosti dokladať iné doklady. Daňový úrad preverí údaje uvedené v žiadosti o registráciu a v prílohách, a ak má pochybnosti o ich správnosti alebo úplnosti, vyzve daňový subjekt, aby údaje bližšie vysvetlil, zmenil alebo doplnil a zároveň určí lehotu, v ktorej je daňový subjekt povinný výzve vyhovieť.
Dňa 1. januára 2018 nadobudol účinnosť zákon č. 270/2017 Z. z., ktorým sa mení a dopĺňa zákon č. 289/2008 Z. z. o používaní elektronickej registračnej pokladnice. Prvé zúčtovanie sa podľa cit. novely zákona za prvý polrok 2018 vykoná najneskôr do 31. júla 2018 a za druhý polrok najneskôr do 31. januára 2019. Zúčtovanie sa vykoná osobne na colnom úrade - organizačné oddelenie. Osoba oprávnená konať odovzdá pracovníkovi colného úradu zúčtovanie na dátovom médiu (CD, DVD, USB). Vzhľadom na to, že novela zákona č. 289/2008 Z. z. nerieši otázku formátu súborov resp. dát, ktoré sú colným úradom predkladané, odporúčame bežne čitateľné formáty ako .doc, .xls.
U koho a akým spôsobom si má servisná organizácia objednať plomby?
Servisná organizácia je od 1. januára 2018 povinná písomne si objednať plomby u finančného riaditeľstva.
Servisná organizácia s daňovým úradom komunikujúca elektronicky, vykoná objednanie plomb prostredníctvom elektronickej komunikácie:
Po prihlásení do osobnej zóny pre elektronickú komunikáciu sa zvolí Katalóg elektronických formulárov a následne sa môže zvoliť časť „Správa daní“ Podanie pre FS – Správa daní“ . Následne sa odklikne Všeobecné podanie pre FS SR alebo sa objednanie vykoná cez časť „Register“ Podanie pre FS – Register a následne Všeobecné podanie pre FS SR, kde sa v časti „Oblasť podania" vyberie Register a v časti "Agenda“ sa vyberie VRP (nie je iná voľba, podstatné je aby sa podanie dostalo na oddelenie registra). V časti „Typ podania“ sa vyberie - Iné. V obsahu podania (text podania) sa vypíše text pre objednanie počtu plomb ako aj DÚ, v rámci ktorého si SO prevezme objednané plomby. Odporúčame uviesť mailovú adresu ako a aj telefonický kontakt. Na záver sa podá cez tlačidlo na ľavom paneli (Podať EZ alebo Podpísať ZEpom a Podať).

References: § 41
 § 43
 § 43
 § 19
 § 69
 § 4